พิธาน องค์โฆษิต รุ่นที่สองของเคซีอี อีเลคโทรนิคส์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

....เจียรนัย อุตะมะ
“พิธาน องค์โฆษิต” รองกรรมการผู้จัดการ บริษัท เคซีอี อีเลคโทรนิคส์ (KCE) ผู้ผลิตและส่งออกแผ่นพิมพ์วงจรอิเล็กทรอนิกส์อันดับสามของโลก วัย 28 ปี ในฐานะรุ่นที่สองของตระกูลองค์โฆษิตผู้ถือหุ้นใหญ่และผู้บริหารสูงสุดในบริษัทแห่งนี้
เขาเป็นบุตรชายคนกลางของ “บัญชา องค์โฆษิต” ประธานกรรมการและกรรมการผู้จัดการ KCE แต่รับงานต่อจากบิดา ในฐานะรองกรรมการผู้จัดการที่ดูแลงานบริหารจัดการทั้งหมดภายในองค์กร เนื่องมาจากพี่ชายคนโตสนใจงานด้านคอมพิวเตอร์มากกว่า และน้องสาวของเขารับหน้าที่ในบริษัทในการวัดผลงานของพนักงาน
เขาจบปริญญาตรีด้านวิศวกรรมคอมพิวเตอร์ และวิศวกรรมไฟฟ้า จากมหาวิทยาลัยแห่งรัฐแคลิฟอร์เนีย สหรัฐอเมริกา จากนั้นเข้ามาดูงานด้านวิศวกรรมในบริษัท โดยดูแลด้านกลยุทธ์และวางแผนผลิตภัณฑ์และการขาย 
หาประสบการณ์ในบริษัทได้ 2 ปี บินลัดฟ้ากลับไปเรียนต่อปริญญาโทด้านบริหารธุรกิจที่มหาวิทยาลัยคอร์แนล ระหว่างที่เรียนนั้น ช่วงปิดเทอมภาคฤดูร้อนได้กลับมาแสวงหาประสบการณ์ที่ บล.ภัทร โดยฝึกหัดเป็นวาณิชธนากรที่ให้คำปรึกษากลุ่มธุรกิจการแพทย์และกลุ่มธนาคาร สมัยนั้น “อภินันท์ เกลียวปฏินันท์” เป็นประธานเจ้าหน้าที่บริหาร บล.ภัทร ปัจจุบันเป็นกรรมการผู้จัดการสายงานวาณิชธนกิจ
จากนั้นกลับไปเรียนต่อจนจบปริญญาโทด้วยเกรดเฉลี่ย 3.7 เมื่อเดือน พ.ค. 2552 และกลับมาเป็นผู้ช่วยกรรมการผู้จัดการในปีเดียวกัน จนกระทั่งต้นปี 2553 เพิ่งได้เลื่อนขั้นเป็นรองกรรมการผู้จัดการ 
KCE จัดว่าเป็นหุ้นกลุ่มอิเล็กทรอนิกส์ที่กำลังกลับมารุ่งเรืองอีกครั้งตามวงจรเศรษฐกิจและฝีมือของผู้บริหารที่โหนวงจรไว้ได้โดยไม่ตกรถไฟ
เขากล่าวว่า เคล็ดลับในการทำให้บริษัทกลับมาอีกครั้งหนึ่งเกิดจากการเดินสายออกไปหาลูกค้าที่ต่างประเทศในช่วงภาวะเศรษฐกิจถดถอยปี 25512552 ทำให้มีลูกค้าหน้าใหม่เพิ่มเข้ามา เมื่อมีบริษัทประเภทเดียวกันในเยอรมนีที่เป็นคู่แข่งล้มหายตายจากไป
นอกจากนั้น ยังเกิดจากการลดต้นทุนนำเทคโนโลยีเข้ามาใช้ในโรงงาน โดยปรับระบบการทำงานให้เป็นมาตรฐานเดียวกันทั้งสามโรงงาน เพื่อหาข้อเปรียบเทียบและปรับปรุงงาน ส่งผลให้อัตรากำไรสุทธิของบริษัทสูงขึ้นมาก และจากนี้ไปจัดได้ว่าเป็นช่วงขาขึ้นของบริษัทแล้ว
“พิธาน” เป็นผู้บริหารรุ่นใหม่ ที่นอกจากทำงานแล้วยังมีกิจกรรมยามว่างน่าสนใจ นั่นคือ เทนนิส สโนว์บอร์ด ดำน้ำ และเทเบิลเทนนิส นอกจากนั้นยังชื่นชอบกีฬาขับรถ ทั้งรถเก๋งและรถแข่ง
นับว่าเป็นบุตรชายที่สร้างความภาคภูมิใจให้บิดา ที่มีวัย 59 ปีแล้ว...